John Howard Davies

Cyfarwyddwr, cynhyrchydd a chyn-actor o Loegr oedd John Howard Davies (9 Mawrth 1939 – 22 Awst 2011)."Obituary: John Howard Davies". The Daily Telegraph. 23 Awst 2011. Daeth yn enwog yn blentyn pan chwaraeodd y brif ran yn addasiad ffilm David Lean o Oliver Twist (1948). Ar ôl ymuno â'r BBC fel cynorthwyydd cynhyrchu ym 1966, daeth Davies yn gyfarwyddwr a chynhyrchydd teledu hynod ddylanwadol, gan arbenigo mewn comedi.

Chwaraeodd Davies ran allweddol mewn comedi teledu Prydeinig dros bedair degawd, gan weithio fel cynhyrchydd comisiynu, cynhyrchydd neu gyfarwyddwr ar nifer o sioeau comedi mwyaf llwyddiannus y cyfnod, gan gynnwys The World of Beachcomber, Steptoe and Son, All Gas and Gaiters, The Benny Hill Show, Monty Python's Flying Circus, The Goodies, Fawlty Towers, The Fall and Rise of Reginald Perrin, Not the Nine O'Clock News, Only Fools and Horses, Yes Minister, Blackadder a Mr. Bean. 

Davies oedd cynhyrchydd pob un o bedair cyfres y comedi sefyllfa The Good Life, ac roedd hefyd yn gyfrifol am ddod â gyrfa deledu Benny Hill i ben ar ddiwedd yr 1980au.

 Bywyd cynnar 
Ganwyd Davies ar 9 Mawrth 1939 yn Paddington, Llundain, yn fab i rieni o Gymru, sef Jack Davies, beirniad ffilm ac awdur sgript toreithiog ar gyfer stiwdios Gainsborough ac Elstree yn bennaf, a'r nofelydd Dorothy Davies.

Ar ôl addysg sylfaenol yn Ysgol Haileybury, cafodd addysg bellach yn Grenoble, Ffrainc, ac yna gwasanaethodd yn y Llynges.

 Actor plentyn 
Yn adnabyddus i'w ffrindiau fel JHD, mae ei gredydau fel actor plentyn yn cynnwys y brif ran yng nghynhyrchiad David Lean o Oliver Twist (1948) pan oedd yn naw oed, ac yna The Rocking Horse Winner (1949), Tom Brown's Schooldays (1951) ac ychydig o benodau o'r gyfres deledu William Tell (1958).

 Gyrfa 
Ar ôl cael ei ryddhau o'r Llynges, gweithiodd Davies yn sector ariannol Dinas Llundain, cyn gweithio fel gwerthwr carpedi. Wedi hynny symudodd i Melbourne, Awstralia, lle dychwelodd i actio a chyfarfu â'i wraig gyntaf, Leonie, pan ymddangosodd y ddau mewn cynhyrchiad o The Sound of Music. Bu'n rheolwr llwyfan ar gyfer y cynhyrchiad am ddwy flynedd gan deithio Awstralia a Seland Newydd.

Mae'n fwyaf adnabyddus am ei yrfa fel cyfarwyddwr a chynhyrchydd nifer o gomediau sefyllfa Prydeinig hynod lwyddiannus. Pan ddychwelodd i Loegr, daeth Davies yn gynorthwyydd cynhyrchu i'r BBC yn ystod 1966, a chafodd ei ddyrchafu'n gynhyrchydd ym 1968. Yn ystod y cyfnod cynnar hwn, gweithiodd Davies ar sioeau sgets fel The World of Beachcomber (1968); cynhyrchodd a chyfarwyddodd bedair pennod gyntaf Monty Python's Flying Circus (1969) - yn ogystal ag amddiffyn y gyfres yn erbyn ei difrïwyr o fewn y BBC. 

Cynhyrchodd yn ogystal dwy dymor gyntaf The Goodies (1970–72), gan gynnwys y bennod enwog "Kitten Kong", a enillodd wobr deledu Eurovision Silver Rose of Montreux. Cyfarwyddodd Davies yr Anthony Hopkins ifanc ym mhennod gyntaf y gyfres Biography, a gweithiodd hefyd ar All Gas and Gaiters (1969–70) a seithfed cyfres Steptoe and Son ym 1972.

Gadawodd y BBC am gyfnod byr i ddod yn rheolwr gyfarwyddwr EMI Television Productions ym 1973, ond dychwelodd yn fuan i'r gorfforaeth. Cynhyrchodd a chyfarwyddodd Davies gyfres gyntaf Fawlty Towers (1975). Syniad Davies oedd cynnig rhan Sybil Fawlty iPrunella Scales. Gwrthododd yr actores a cynigiwyd y rhan iddi yn wreiddiol. Mae hefyd yn cael y clod am y syniad o'r newidiadau doniol i'r llythrennau ar arwydd y gwesty ym mhob pennod, yn ogystal â'r ddyfais slapstic o gael Basil i daro Manuel ar y pen â llwy. 

Gwasanaethodd Davies hefyd fel cynhyrchydd ar gyfer The Good Life (1975–78).

Ef oedd Pennaeth Comedi'r BBC o 1977 i 1982, cyn ymuno â Thames Television ym 1985. Roedd Thames yn gontractwr i sianel ITV bryd hynny, ac roedd Davies yn bennaeth Adloniant Ysgafn i'r cwmni o 1988. Yn ystod y rôl olaf, cafodd ei ddyfynnu gan y wasg boblogaidd fel y dyn a ddiswyddodd y digrifwr Benny Hill pan benderfynodd y cwmni beidio ag adnewyddu ei gontract yn dilyn cysylltiad a barodd am 20 mlynedd. Dywedodd wrth gofiannydd Hill, Mark Lewisohn, "Mae'n beryglus iawn cael sioe ar ITV nad yw'n apelio at fenywod, oherwydd nhw sy'n dal y llinynnau pwrs, mewn ystyr."

Wedi hynny, cynhyrchodd Davies y gyfres No Job for a Lady (1990–1992), Mr. Bean (1990) a Hope It Rains (1991–1992), cyn dychwelyd i'r BBC yn ddiweddarach yn y 1990au. Ei waith olaf oedd goruchwylior rhaglen arbennig y Pasg o'r gyfres The Vicar of Dibley ym 1996.

 Bywyd personol 
Er ei fod wedi eni yn Llundain, dywedodd mewn cyfweliad fod ei deulu i gyd o ogledd Gymru. Cystadlodd dros Gymru ym myd chwaraeon. 

Roedd Davies yn saethwr targedau nodedig, gan gystadlu mewn disgyblaethau reiffl targed twll llawn a reiffl 300 metr. Ymddangosodd yn rownd derfynol Gwobr y Frenhines ym 1994, a cynrychiolodd Cymru ym Mhencampwriaethau Saethu cyntaf y Gymanwlad yn New Delhi, lle enillodd fedal arian yn y gystadleuaeth tîm tair safle reiffl 300 m. 

Cystadlodd dros Gymru yng ngêm MacKinnon 16 gwaith, gan wasanaethu fel Capten y Tîm ym 1994 a 1995.

 Marwolaeth 
Bu farw Davies o ganser y prostad ar 22 Awst 2011 yn ei gartref yn Blewbury, Swydd Rydychen. Yn dilyn ei farwolaeth, darlledwyd rhaglen ddogfen am ei fywyd ar BBC Two Wales.

 Ffilmyddiaeth 
 Ffilm 
BlwyddynTeitlRhanCyf.1948Oliver TwistOliver Twist1949The Rocking Horse WinnerPaul Grahame1951Tom Brown's SchooldaysTom BrownThe Magic BoxMaurice Freise-Greene
 Cyfeiriadau 

 Dolenni allanol 

 The TV IV – John Howard Davies

Categori:Genedigaethau 1939
Categori:Marwolaethau 2011
Categori:Cymry Llundain
Categori:Morwyr y Llynges Frenhinol
Categori:Actorion ffilm o Loegr
Categori:Actorion teledu o Loegr
Categori:Cynhyrchwyr teledu o Loegr
Categori:Cyfarwyddwyr teledu o Loegr